Ekiwandiiko#1 » Muzigo 2nd, 2016, 12:28 am
MUKWENDA
Mukwenda y'afuga Essaza Ssingo era ye Ssabagabo w'Obuganda. Obwamukwenda bwa dda nnyo.Bwaliwo okuva ku kabaka kintu
(1200). Naye mu biro bya Ssekabaka kintu,Mukwenda alinga ye yali omubaka eyatumibwanga e' Bunyoro. Olubereberye
Mukwenda yali afuga ekitundu kitono.Mukwenda wa Kabaka we Buganda yabeeranga Buwalula.Bamukwenda be bagaziya Essaza lya
Ssingo nga baligya ku Banyoro
Omuzira Kimpi ow'Ekika ky'Obutiko ye yawangula Obunyiga Ku Bunyoro,n'abunyweza.Mukwenda Nakaswa Owemmamba eyaliwo ku
mulembe gwa Kabaka Nakibinge (1440-1490) naye yalwana nnyo n'Abanyoro n'agaziya nnyo essaza Ssingo era bwe yafa baamuggya
oluwanga ne baluteeka e Buwalula
Wakiwuugulu Oweffumbe eyaliwo ku mulembe gwa kabaka Kyabaggu (1770-1780) naye yalwana nnyo n'Abanyoro abaali mu Ssingo
ku ludda lw'e Bbingo n'abagoba.
Mpozi olw'okuba ng'Obwakabaka bw'e Buganda bwasooka kugaziyizibwa ku ludda lw'e Ssingo Owessaza Mukwenda kyeyava aweebwa
okukuuma amafumu ga Kabaka abiri n'engabo ye eyitibwa kaamaanyi. Okukuuma engabo ya Kabaka kwe kwamuyisa SSaabagabo.
Omulangira bw'aba asikira Obwakabaka, Owessaza Mukwenda aleeta engabo ya Kabaka " Kaamaanyi" n'amafumu abiri n'abikwasa
Kabaka nga bw'alaamiriza nti:
" Engabo yo yino n'amafumu go, Olwaniriranga ensi yo, n'owangula amawanga".
Edda omwezi bwe gwatuukanga okuba eggabogabo, Mukwenda olw'okuba Ssabagabo W'Obuganda teyalyanga kyakiro, alyoke awe
ekittiibwa Engabo Enkulu gy'akuuma efaananye okwewanika ku ggulu
Abembogo Obwamukwenda baabulya emirundi mingi.Abantu kyebaava bassaawo enjogera egamba nti:
"Kisanga ataakitte,
Embogo esanga Mukwenda".
Ennyumba ya Mukwenda eyitibwa " Matutuma "
Enngoma ye eyitibwa " Nnaayimba.
Omubala gwayo guvuga nti "Tunaasula e Binaakoota".
Ebigambo byo wandiise: 241
ron_Latn tum_Latn lug_Latn lug_Latn lug_Latn tum_Latn lug_Latn lug_Latn bem_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn fuv_Latn lin_Latn lug_Latn lug_Latn lug_Latn lug_Latn